133/2014

Felldur var úr gildi úrskurður héraðsdóms, þar sem vísað var frá sökum vanreifunar máli Í hf. á hendur G til heimtu skuldar, með skírskotun til þess að þótt málatilbúnaður Í hf. við þingfestingu málsins hefði verið studdur fáum gögnum hefði Í hf. átt þess allan kost undir rekstri málsins að renna frekari stoðum undir kröfu sína á hendur G miðað við þær varnir sem hafðar væru uppi af hans hálfu. Teldi héraðsdómari skorta á sönnun fyrir því að Í hf. ætti þá kröfu sem hann hefði uppi í málinu gæti það ekki leitt til frávísunar þess. Var því lagt fyrir héraðsdóm að taka málið til löglegrar meðferðar.

Dómur Hæstaréttar

Mál þetta dæma hæstaréttardómararnir V-kk-nf M-kk-nf M-kk-nf, B-kk-nf B-kk-nf og Þ-kk-nf Ö-kk-nf.

Sóknaraðili skaut málinu til Hæstaréttar með kæru 18. febrúar 2014 sem barst réttinum ásamt kærumálsgögnum 24. sama mánaðar. Kærður er úrskurður Héraðsdóms Reykjaness 10. febrúar 2014, þar sem vísað var frá dómi máli sóknaraðila á hendur varnaraðila. Kæruheimild er í j. lið 1. mgr. 143. gr. laga nr. 91/1991 um meðferð einkamála. Sóknaraðili krefst þess að lagt verði fyrir héraðsdóm að taka málið til löglegrar meðferðar.

Varnaraðili tilkynnti með bréfi til Hæstaréttar 3. mars 2014 að hann léti málið ekki til sín taka.

Sóknaraðili höfðaði mál þetta fyrir héraðsdómi og krafðist greiðslu á 1.541.630 krónum auk nánar tilgreindra dráttarvaxta frá 31. ágúst 2012. Þá krafðist hann málskostnaðar. Hann gerði einnig kröfu um að sér yrði heimilt að bæta dráttarvöxtum við höfuðstól á tólf mánaða fresti í fyrsta sinn 6. maí 2010.

Varnaraðili skilaði greinargerð af sinni hálfu og krafðist sýknu af dráttarvaxtakröfunni og ,,innheimtuþóknun og virðisaukaskatti“. Þá gerði hann kröfu um að viðurkenndur yrði réttur hans til að skuldajafna kröfu sem hann ætti á hendur sóknaraðila að sömu fjárhæð og stefnukröfunni næmi. Enn fremur krafðist hann frávísunar á kröfu sóknaraðila um að höfuðstólsfæra ætti dráttarvexti á tólf mánaða fresti. Til vara krafðist hann skuldajafnaðar fyrir hærri fjárhæð en í aðalkröfu greindi. Loks gerði hann kröfu um málskostnað.

Við þingfestingu málsins í héraði lagði sóknaraðili fram, auk stefnu og skrár um framlögð skjöl, reikningsyfirlit, innheimtuviðvörun og innheimtubréf. Með greinargerð sinni lagði varnaraðili fram yfirlit um úttektir og innborganir á tilgreindan bankareikning og yfirlit um vaxtaútreikning vegna gagnkröfu hans.

Krafa sóknaraðila á hendur varnaraðila er reist á því að hann hafi yfirdregið ,,tékkareikning“ sem hafi haft númerið 0521-26-8466. Varnaraðili andmælir ekki höfuðstól kröfunnar en telur að þar sem um hafi verið að ræða yfirdráttarlán sé það neytendalán í skilningi laga nr. 121/1994 um það efni, sem giltu á þeim tíma sem hér skipti máli og sé honum óskylt að greiða dráttarvexti, ,,innheimtuþóknun og virðisaukaskatt“. Rökin fyrir því séu einkum þau, að sóknaraðili hafi ekki farið eftir fyrirmælum laganna um upplýsingaskyldu og samningsgerð við varnaraðila. Gagnkrafa varnaraðila miðar við að hann eigi rétt á endurgreiðslu þeirrar fjárhæðar sem hann hafi greitt í vexti til sóknaraðila af yfirdráttarskuldinni, án þess að hinn fyrrnefndi hefði lagaheimild til að krefjast þeirra. Á þá fjárhæð reiknar varnaraðila svo vexti.

Við meðferð málsins lagði sóknaraðili fram tölvupóstsamskipti aðila og tvö skjöl sem höfðu að geyma upplýsingar um framangreindan bankareikning.

Þótt málatilbúnaður sóknaraðila við þingfestingu málsins hafi verið studdur fáum gögnum hefur hann átt þess allan kost undir rekstri þess að renna frekari stoðum undir kröfu sína miðað við þær varnir, sem hafðar eru uppi af hálfu varnaraðila. Héraðsdómara bar við svo búið að leggja efnisdóm á málið. Teldi hann skorta á sönnun fyrir því að sóknaraðili ætti þá kröfu, sem hann hafði uppi í málinu, gat það ekki leitt til frávísunar þess.

Samkvæmt framansögðu verður hinn kærði úrskurður felldur úr gildi og lagt fyrir héraðsdóm að taka málið til löglegrar meðferðar. Kærumálskostnaður verður ekki dæmdur.

Dómsorð:

Hinn kærði úrskurður er úr gildi felldur og lagt fyrir héraðsdóm að taka málið til löglegrar meðferðar.